حوثی یمن

حوثی یمن ان علاقوں پر مشتمل ہے جو یمن میں حوثیوں کے مؤثر کنٹرول میں ہیں۔ حوثی ایک زیدی شیعہ احیائی سیاسی و عسکری تحریک ہے، جس نے ستمبر 2014ء میں صنعا پر قبضہ کر کے ملک کے شمالی و مغربی حصوں میں بڑے پیمانے پر اقتدار سنبھال لیا۔ دار الحکومت صنعا بھی ان کے زیر انتظام ہے۔ ان کا سیاسی و انتظامی ڈھانچہ اعلیٰ سیاسی کونسل کے تحت کام کرتا ہے، جو عالمی سطح پر تسلیم شدہ یمنی حکومت کی مخالفت میں سرگرم ہے۔

حوثی پورے یمن پر حکمرانی کے خواہاں ہیں اور بیرونی سطح پر امریکا، اسرائیل اور سعودی عرب کے خلاف تحریکوں کی حمایت کرتے ہیں۔ ان کے نظریاتی پس منظر کی بنا پر یمن میں جاری تنازع کو ایران سعودی عرب کی پراکسی جنگ کا ایک محاذ سمجھا جاتا ہے۔

ستمبر 2014ء میں خانہ جنگی کے دوران حوثی باغیوں نے صدر عبد ربہ منصور ہادی کو دار الحکومت سے بے دخل کر دیا۔ ان کی حکومت کی بحالی کے لیے سعودی قیادت میں 2015ء میں عسکری مداخلت کی گئی تاہم ملک میں کئی نیم خود مختار گروہ مختلف علاقوں پر حکمرانی کے دعوے دار ہیں۔

2016ء کے بعد سے یمن کی خانہ جنگی میں کم از کم 56،000 عام شہری اور جنگجو ہلاک ہو چکے ہیں۔ اس جنگ نے ایک بدترین قحط کو جنم دیا ہے جس سے 1 کروڑ 70 لاکھ افراد متاثر ہوئے۔ ملک کے آبی ذخائر کی شدید کمی اور بنیادی ڈھانچے کی تباہی کی وجہ سے پینے کے صاف پانی کی قلت پیدا ہوئی جس کے نتیجے میں جدید تاریخ کی سب سے بڑی اور تیز پھیلنے والی ہیضے کی وبا پھوٹ پڑی۔ مشتبہ مریضوں کی تعداد 9 لاکھ 94 ہزار سے تجاوز کر چکی ہے اور اپریل 2017ء کے اختتام سے لے کر اب تک 2،226 سے زائد افراد جان سے ہاتھ دھو بیٹھے ہیں۔

یمن میں جاری اس انسانی بحران اور مسلح تنازع نے عالمی سطح پر شدید تنقید کو جنم دیا ہے کیونکہ اس نے ملک کی انسانی صورت حال کو سنگین تر بنا دیا ہے۔
 حوالہ جات 

زمرہ:حوثی
زمرہ:شمالی یمن
زمرہ:محدود تسلیم شدہ ریاستیں